與諸友游南湖分韵得紅字
作者：謝逸
朝代：宋

paragraphs: 不通泮宮籍，端居常屢空。
貧知俗益薄，老覺書有功。
寂無裹飯客，門前翳蒿蓬。
平生眼底人，粗知吾困窮。
招呼城南遊，飯我枵腸空。
亭午得一飽，哦詩和秋蟲。
捫腹步南湖，緩带披凉風。
漸見波心蓮，頗憶新妝紅。
徐酌穆生醴，宛如和露濃。
三咽不知味，百盞無醉容。
但可勝茶湯，留餉東坡翁。
儒生本酸寒，獨處罹百凶。
不謁魏元君，粗免惡少攻。